Auchan
Auchan ass eng franséisch Supermarchéschaîne, déi 1961 gegrënnt ginn ass. Si ass weltwäit aktiv, dorënner och zu Lëtzebuerg.

Geschicht 
Den éischte Supermarché Auchan ass 1961 vum Gérard Mulliez zu Roubaix am Norde vu Frankräich opgemaach ginn. Dat war an enger eideler Fabrickshal mat enger Fläch vu 600 Quadratmeter. Den Numm "Auchan" ass déi vereinfacht Versioun vun "Hauts Champs", dem Quartier zu Roubaix wou e stoung.

Lues a lues si weider Auchan-Supermarchéen an Nordfrankräich a spéider am ganze Land opgaangen. 1977 ass aus der Entreprise eng Aktiegesellschaft ginn an 1981 ass den éischte Supermarché "Alcampo" a Spuenien opgaangen. 1989 ass Auchan och an Italien expandéiert.

An den 1990er sinn ënner anerem Butteker a Polen, Argentinien, Ungarn a China gegrënnt ginn. Mam Akafszentrum um Stater Kierchbierg ass 1996 och den éischten Auchan zu Lëtzebuerg opgaangen. Déi Expansioun ass am neie Joerdausend och an anere Länner an Europa, Asien an Afrika weidergaangen, dorënner a Russland an dem Senegal.

Am Oktober 2017 ass mam Shoppingzenter Opkorn zu Déifferdeng den zweeten Auchan zu Lëtzebuerg opgaangen. Mëtt 2019 soll en drëtte groussen Auchan-Hypermarché mat enger Fläch vun 12.500 Quadratmeter um Gaasperecher Bann opgoen.

2017 hat d'Grupp Auchan 351.282 Mataarbechter an en Ëmsaz vun 52 Milliarden Euro viru Steieren. A 17 Länner gouf et 3.778 Butteker.

Biller 

Franséisch Entreprisen
Eenzelhandelsentreprisen